কাটোয়ায় তৃণমূল প্রার্থীদের মনোনয়ন জমা ঘিরে জনস্রোত, কড়া নিরাপত্তা

ওয়েবডেস্ক- কাটোয়ায় ( Katwa) তৃণমূল প্রার্থীদের (Tmc Candidate) মনোনয়ন (Nomination) জমাকে কেন্দ্র করে জনস্রোত, কড়া নিরাপত্তায় মোড়া শহর। পূর্ব বর্ধমান জেলার কাটোয়া মহকুমায় তিন তৃণমূল কংগ্রেস প্রার্থীর মনোনয়নপত্র জমা দেওয়াকে কেন্দ্র করে সৃষ্টি হল বিশাল জনসমাগম ও উৎসবমুখর পরিবেশ। বুধবার সকাল থেকেই কাটোয়া শহরের রাজপথ কার্যত জনস্রোতে পরিণত হয়।

এদিন কাটোয়া বিধানসভা কেন্দ্রের তৃণমূল প্রার্থী রবীন্দ্রনাথ চ্যাটার্জি, মঙ্গলকোটের প্রার্থী অপূর্ব চৌধুরী এবং কেতুগ্রামের প্রার্থী শেখ শাহনাওয়াজ দলীয় কর্মী-সমর্থকদের নিয়ে কাটোয়া তৃণমূল কংগ্রেসের কার্যালয় থেকে একটি বিশাল শোভাযাত্রা শুরু করেন। খোলা জিপ গাড়িতে চড়ে তিন প্রার্থী শহরের বিভিন্ন গুরুত্বপূর্ণ রাস্তা পরিক্রমা করেন।

দলীয় পতাকা, ব্যানার এবং স্লোগানে মুখরিত হয়ে ওঠে গোটা এলাকা। হাজার হাজার সমর্থকের উপস্থিতিতে মিছিলটি রূপ নেয় জনজোয়ারে। সাধারণ মানুষের স্বতঃস্ফূর্ত অংশগ্রহণ এই কর্মসূচিকে আরও প্রাণবন্ত করে তোলে।

শেষ পর্যন্ত বিশাল মিছিলটি কাটোয়া মহকুমা শাসকের দফতরে পৌঁছায়, যেখানে তিন প্রার্থী আনুষ্ঠানিকভাবে তাদের মনোনয়নপত্র জমা দেন।

আরও পড়ুন- রাজ্যে টানা ভোটে প্রচার মোদির, একদিনে তিন সভা!

এই বিশাল জনসমাগমকে কেন্দ্র করে যাতে কোনো অপ্রীতিকর ঘটনা না ঘটে, তার জন্য প্রশাসনের পক্ষ থেকে নেওয়া হয়েছিল কড়া নিরাপত্তা ব্যবস্থা। শহরের গুরুত্বপূর্ণ এলাকায় মোতায়েন ছিল বিপুল পুলিশ বাহিনী ও আধা সামরিক বাহিনী। নিরাপত্তার এই জোরদার ব্যবস্থার ফলে পুরো কর্মসূচি শান্তিপূর্ণভাবেই সম্পন্ন হয়।

আসন্ন বিধানসভা নির্বাচনকে সামনে রেখে এই শক্তিপ্রদর্শন রাজনৈতিক মহলে যথেষ্ট তাৎপর্যপূর্ণ বলে মনে করা হচ্ছে। বিশেষজ্ঞদের মতে, এই ধরনের জনসমর্থন আগামী নির্বাচনে বড় প্রভাব ফেলতে পারে।